钦定古今图书集成/历象汇编/乾象典/第048卷 > 房宿
## 钦定古今图书集成/历象汇编/乾象典/第048卷 > 房宿

按：《尔雅释天》：“天驷，房也。大辰，房心尾也。”

〈注〉龙为天马，故《房》四星谓之“天驷。”龙星明者以为时候，故曰“大辰。”〈疏〉房一名天驷。《天文志》曰：“房为天府，曰天驷。”《国语》曰：“月在天驷”是也。大辰，房心尾之总名也；辰，时也。《春秋》昭十七年“冬，有星孛于大辰”是也。

按《尚书旋玑钤》：“房为明堂，主布政。”

按《国语》“农祥晨正。”

〈注〉“农祥”，房星也。“晨正”，谓立春之日晨中于午也。

驷见而陨霜。

〈注〉驷天驷，房星也。陨，落也。谓建戌之中霜始见。

按《星经》，“房四星名天府，管四方，一名天旗，二名天驷，
三名天龙，四名天马，五名天衡，六为明堂。”是火星，春
夏水，秋冬火。房为四表，表三道，日月五星常道也。上
第一星，名为右服次将，其名阳环。上道二星，名右骖
上相，其名中道三，名左服次将，其名下道四，名左骖
上相，总“四辅。”

按：《史记天官书》：“东宫苍龙房，心房为府，曰天驷，其阴
右骖。”

〈注〉索隐曰：《尔雅》云：“天驷，房也。”《诗纪历枢》云：“房为天马，主车驾。”宋均云：“房既近心，为明堂，又别为天府及天驷也。”正义曰：房，星君之位，亦主左骖，亦主良马，故为驷。王者恒祠之，是马祖也。

按《汉书·天文志》：“东方苍龙房、心。房为天府，曰天驷。”
按《晋书天文志》，房四星为明堂，天子布政之宫也，亦四辅也。下第一星，上将也；次，次将也；次，次相也。上星，
上相也。南二星，君位。北二星，夫人位。又为四表。中间
为天衢，为天关，黄道之所经也。南间曰阳环，其南曰
太阳。北间曰阴间，其北曰太阴，亦曰天驷，为天马，主
车驾。南星曰“左骖”，次左服，次右服，次右骖，亦曰“天厩。”
又主开闭，为蓄藏之所由也。

按：《隋书天文志》同。

按《宋史天文志》，“汉永元铜仪，唐开元游仪，房宿五度。
旧去极百八度，今百十度半。景祐测验，房距南第二
星，去极百十五度，在赤道外二十三度。”《乾象新书》，在
赤道外二十四度。

按《观象玩占》，“房宿四星曰天床，总管四方。一曰天旗，
一曰天市，一曰天龙，一曰天仓，一曰天表，一曰天衡，
一曰天府，木星也。”甘氏曰：“房为明堂，政布之宫也。”石
氏曰：“房为四辅，其北上第一星，上相也；次二星，次相
也；次三星，次将也；南下第四星，上将也。南二星为君
位，北二星为夫人位。房又为四表，中间为天衢大道”，
亦谓之“天阙”，黄道所经，日月五星之所行也。南二星
为阳环，亦曰阳间，其南为太阳道。北二星为阴间，亦
曰阴环，其北为太阴道。又曰“房为天马，亦天驷，主车
驾。”其南为左骖，次上为左服。北二星为右骖，次下为
右服。又为天厩，主启闭畜藏之所。